b'\n_START_ARTICLE_\nRoi Mata\n_START_SECTION_\nArcheologiniai radiniai\n_START_PARAGRAPH_\nFels olos auk\xc5\xa1tis yra 35 m, plotis \xe2\x80\x93 52 m, ilgis \xe2\x80\x93 47 m. \xc4\xae\xc4\x97jimo auk\xc5\xa1tis siekia 6 m. Did\xc5\xbeioji vidini\xc5\xb3 sien\xc5\xb3 dalis padengta juodos ir raudonos spalvos pie\xc5\xa1iniais. Juose pavaizduoti pauk\xc5\xa1\xc4\x8diai, \xc5\xbeuvys, \xc5\xbemoni\xc5\xb3 fig\xc5\xabros ir kiti objektai. Pagal legend\xc4\x85, \xc5\xa1ioje oloje mir\xc4\x97 Roi Mata, be to, vadas pavaizduotas viename i\xc5\xa1 pie\xc5\xa1ini\xc5\xb3._NEWLINE_Mangaas yra nuo XVI a. apleistas kaimas Efat\xc4\x97s salos \xc5\xa1iaur\xc4\x97s vakaruose. \xe2\x80\x9eRoi Mata\xe2\x80\x9c buvo ne tik vardas, bet ir paveldimas titulas, perduodamas i\xc5\xa1 kartos \xc4\xaf kart\xc4\x85. \xc5\xbduvus paskutiniam Roi Matai, kaim\xc4\x85 apleido jo gyventojai, nes, pasak legendos, vadas nepaliko paveld\xc4\x97tojo. Vietov\xc4\x97 buvo paskelbta \xc5\xa1venta, laikyta, kad joje gyvena dvasios._NEWLINE_1967 m., po 700 met\xc5\xb3 nuo vado menamo gyvenimo laikotarpio, archeologas Jos\xc3\xa9 Garanger gavo Eretokos salos gen\xc4\x8di\xc5\xb3 vad\xc5\xb3 leidim\xc4\x85 i\xc5\xa1tirti Roi Matos kap\xc4\x85 su s\xc4\x85lyga, kad pabaigus darbus kapaviet\xc4\x97 i\xc5\xa1liks tokia pati kaip buvusi. Kasin\xc4\x97jant aptiktas bendras kapas su 47 skeletais, palaidotais 1 m gylyje. Radiokarboninio datavimo metodu nustatytas j\xc5\xb3 palaidojimo laikas \xe2\x80\x93 apie 1250\xe2\x80\x931300 m. Kapaviet\xc4\x97s dydis buvo apie 20x10 m. Visi skeletai galvomis buvo nukreipti pietvakari\xc5\xb3 kryptimi, kur pagal vietos mitus buvo mirusi\xc5\xb3j\xc5\xb3 \xc5\xbeem\xc4\x97. Skeletus puo\xc5\xa1\xc4\x97 apyrank\xc4\x97s, kriaukl\xc4\x97s ir rai\xc5\xbeyti papuo\xc5\xa1alai i\xc5\xa1 kaulo, tod\xc4\x97l manyta, jog tai gal\xc4\x97jo b\xc5\xabti vado Roi Matos \xc5\xa1eimos nariai ar kiti auk\xc5\xa1to rango asmenys. \xc4\x8cia buvo palaidotas ir pats vadas. Jo status\xc4\x85 pabr\xc4\x97\xc5\xbe\xc4\x97 \xc5\xa1alia palaik\xc5\xb3 sud\xc4\x97ti \xc4\xafvair\xc5\xabs papuo\xc5\xa1alai ir \xc5\xa1erno iltys. Galva pad\xc4\x97ta ant klinties gabalo. \xc5\xa0iuo atradimu buvo patvirtinta vietov\xc4\x97s archeologin\xc4\x97 reik\xc5\xa1m\xc4\x97, pagr\xc4\xafstas \xc5\xbeodinio folkloro teisingumas.'